钦定古今图书集成/明伦汇编/家范典/第016卷 > 《诫子崧书》徐勉
## 钦定古今图书集成/明伦汇编/家范典/第016卷 > 《诫子崧书》徐勉

吾家世清廉，故常居贫素，至于产业之事，所未尝言，
非直不经营而已。薄躬遭逢，遂至今日，尊官厚禄，可
谓备之。每念叨窃若斯，岂由才致，仰藉先代风范，及
以福庆，故臻此耳。古人所谓“以清白遗子孙，不亦厚
乎？”又云：“遗子黄金满籯，不如一经。”详求此言，信非徒
语。吾虽不敏，实有本志，庶得遵奉斯义，不敢坠失。所
以显贵以来，将三十载，门人故旧，亟荐便宜，或使吾
创辟田园，或劝吾兴立邸店，又欲舳舻运致，亦令货
殖聚敛。若此众事，皆距而不纳，非谓拔葵去织，且欲
省息纷纭。中年聊于东田间营小园者，非在播艺，以
要利入，正欲穿池种树，少寄情赏。又以郊际闲旷，终
可为宅，傥获悬车致事，实欲歌哭于斯。慧日、十住等，
既应营婚，又须住止，吾清明门宅，无相容处。所以尔
者，亦复有以，前割西边施宣武寺，既失西厢，不复方
幅，意亦谓此逆旅舍耳，何事须华？常恨时人，谓是我
宅。古往今来，豪富继踵，高门甲第，连闼洞房，宛其死
矣，定是谁室？但不能不为培𪣻之山，聚石移果，杂以
花卉，以娱休沐，用托“性灵，随便架立，不在广大，惟功
德处，小以为好。所以内中逼促，无复房宇。近营东边
儿孙二宅，乃藉十住南还之资，其中所须，犹为不少。”
既牵挽不至，又不可中涂而辍，郊间之园，遂不办保。
货与韦黯，乃获百金。成就两宅，已消其半。寻园价所
得，何以至此？由吾经始历年，麤已成立，桃李茂密，桐竹成阴，塍陌交通，渠畎相属，华楼迥榭，颇有临眺之
美；孤峰丛薄，不无纠纷之兴。渎中并饶菰蒋，湖里殊
富芰莲，虽云人外，城阙密迩，韦生欲之，亦雅有情趣。
追述此事，非有𠫤心，盖是笔势所致耳。忆谢灵运《山
家诗》云：“中为天地物，今成鄙夫有。”吾此园有之二十
载矣，今为天地物，物之与我，相校几何哉？此吾所馀，
今以分汝，营小田舍，亲累既多，理亦须此。且释氏之
教，以财物谓之外命，儒典亦称，“何以聚人曰财。”况汝
曹常情，安得忘此。闻汝所买姑孰田地，甚为舄卤，弥
复何安？所以如此，非物竞故也。虽事异寝丘，聊可髣
髴。孔子曰：“居家理治，可移于官。”既已营之，宜使成立。
进退两亡，更贻耻笑。若有所收获，汝可自分赡，内外
大小，宜令得所。非吾所知，又复应沾之诸女耳。汝既
居长，故有此及。凡为人长，殊复不易，当使中外谐缉，
人无间言，先物后己，然后可贵。老生云：“后其身而身
先。”若能尔者，更招巨利。汝当自勗，见贤思齐，不宜忽
略以弃日也。弃日乃是弃身，身名美恶，岂不大哉，可
不慎与！今之所敕，略言此意，正谓为家已来，不事资
产，既立墅舍，以乖旧业，陈其始末，无愧怀抱。兼吾年
时朽暮，心力稍殚，牵课奉公，略不克举，其中馀暇，裁
可自休。或复冬日之阳，夏日之阴，良辰美景，文案闲
隙，负杖蹑𪨗，逍遥陋馆，临池观鱼，披林听鸟，浊酒一
杯，弹琴一曲，求数刻之暂乐，庶居常以待终，不宜复
劳家间细务。汝交关既定，此书又行，凡所资须，付给
如别。自兹以后，吾不复言及田事，汝亦勿复与吾言
之。假使尧水汤旱，吾岂知如何？若其满庾盈箱，汝之
幸遇如斯之事，并无俟令吾知也。《记》云：“夫孝者，善继
人之志，善述人之事。”今且望汝全吾此志，则无所恨
矣。